Kampsbaai-moordbeskuldigde wil appelleerDiego Dougherty, ook bekend as Diego Novella. Foto: ANA Landdros Grant Engel het Dinsdag die 43-jarige beskuldigde borgtog geweier omdat hy na sy mening ŉ vlugrisiko is. Dougherty is op 29 Julie verlede jaar in hegtenis neem vir die moord van sy vriendin, Gabriela Alban (39), wat dood in hul hotelkamer in Kampsbaai aangetref is. Alban, ŉ bemarkingsbeampte van Amerika, het saam met Dougherty in Suid-Afrika vakansie gehou. Gedurende die borgtogaansoek het dit aan die lig gekom dat Alban wonde aan haar gesig en haar arms gehad het en dat sy verwurg is. Dougherty is by die Valkenberg psigiatriese hospitaal geëvalueer en daar is bevind dat hy geestelik in staat is om verhoor te word. In sy verklaring aan die hof het hy egter aangedui dat sy geestesgesondheid ŉ kernrol in die verhoor sal speel. Hy sal ook aanvoer dat hy minder toerekeningsvatbaar was weens die invloed van dwelms. William Booth, Dougherty se regsverteenwoordiger, het bevestig dat hulle ŉ aansoek om verlof tot appèl by die Wes-Kaapse hooggeregshof sal indien. “Ons glo dat die landdros fouteer het deur te bevind dat Dougherty ŉ vlugrisiko is bloot omdat hy van ŉ welgestelde familie afkomstig is. Wat het geword van die beskuldigde se reg om onskuldig geag te word totdat hy skuldig bewys is? Ons het so baie waarborge voorgestel soos dat sy bewegings gemonitor word, dat hy ŉ vaste adres het en sy borgtog in huisarres sou deurbring. Hy sou nêrens heen kon gaan nie,” het Booth gesê. Booth het gesê hy glo die landdros is beïnvloed deur die media-aandag op die saak en deur Alban se ouers wat uit Amerika gevlieg het om die borgtogverhoor by te woon. Landdros Engel het in sy uitspraak gesê dat Dougherty ook nie sy volle samewerking aan die polisie wou gee nie. Dougherty het onder meer, toe die borgtogverhoor byna klaar was, aangedui dat hy vlot Engels praat en nie ŉ Spaanse tolk benodig nie nadat die saak reeds verskeie kere uitgestel is omdat daar nie ŉ tolk beskikbaar was nie. Engel het ook gesê hy vind dit vreemd dat Dougherty skielik die kode vir sy selfoon vergeet het toe hy daarvoor gevra is. Die staat moes daarna baie moeite aangaan om die foon te ontsluit. Hy het gesê hoewel die verdediging baie waarborge voorgestel het vir Dougherty se borgtog, beskou hy steeds die beskuldigde as ŉ vlugrisiko. Lees alle vorige berigte oor die moord van Gabriela Alban op Maroela Media.